ТIасхъэщIэх Хъыбий Балилэ
Хэку зауэшхуэм и тхыдэм зи цIэ къыхэщыжхэм ящыщщ Хъыбий Нэгъуей и къуэ Балили. Ар 1918 гъэм дунейм къытехьащ. Къуажэ курыт еджапIэр къиуха иужькIэ колхозым щылэжьэн щIидзат. 1938 — 1940 гъэхэм Дзэ Плъыжьым хэту къулыкъу ищIащ. 1941 гъэм армэм къикIыжа иужькIэ, колхозым и комсомол IуэхущIапIэм и секретару хахащ. Куэд мыщIэу Хэку зауэшхуэр къэхъейри, бжьыхьэм Билал зауэм дашащ. Армэм щызэригъэщIа щэхухэр къызыхуэсэбэпыжа щIалэр занщIэу тIасхъэщIэххэм хагъэхьащ.
КъухьэпIэ фронтращ Хъыбийр зыIутар. Абы жэуаплыныгъэ ин пылъу игъэзащIэрт и унафэщIхэм пщэрылъ къыхуащI Iуэхушхуэхэр. Зи унафэщI гупым мызэмытIэу «бзэгухэр» къаубыдыурэ ягъэпса-лъэрт, бийр зэрыт Iэхэлъахэр щIапщытыкIырт. Абы-хэм къыщIаIукIа хъыбархэр куэдрэ дзэм къахуэщхьэпащ.
1942 гъэм и гъатхэу, Хъыбий Балилэ и гупым я гъусэу пщэрылъ къыхуащIа Iуэху ехъулIэу игъэзэщIарэ «бзэгуи» къаубыдауэ къыщыкIуэжым лагъымым теувэри, къэуащ. ТIасхъэщIэх Iэзэм Москва, Саратов, Ташкент дэт сымаджэщхэм куэд дыдэрэ къыщеIэзащ икIи зи лъакъуитIри зыфIэкIуэда Балилэ унэм къагъэкIуэжащ.
Зауэм щызэрихьа лIы-гъэм папщIэ абы къыхуагъэфэщащ Хэку зауэ орденым и етIуанэ нагъыщэр, «Москва зэрихъумам папщIэ», «Заполярьер зэрихъумам папщIэ», «Германием зэрытекIуам папщIэ» медалхэр.
Зауэ IэнатIэм къыIукIыжа иужькIи Балилэ Iуэхуншэу щысакъым. Абы зэрыхузэфIэкIкIэ защIигъакъуэу щылэжьащ къуажэ колхозым.
Зауэм, лэжьыгъэм я ветеран Хъыбий Балилэ 1984 гъэм дунейм ехыжащ.
Нэужьокъуэ Ислъам.
